Þjóðarleikvangurinn yrði yfirbyggður með hvolfþaki og stórum útsýnisgluggum , samkvæmt teikningu danska arkitektsins Bjarke Ingels fyrir sveitarfélagið Sermersooq . Teikning / Sermersooq , Bjarke Ingels . Grænlensk stjórnvöld hafa ákveðið að setja starfshóp á laggirnar til að kanna áhuga fjárfesta á að taka þátt í gerð innanhúss þjóðarleikvangs í Nuuk . Hugmyndin er að mannvirkið þjóni jafnt sem íþróttaleikvangur , sýningarhöll og tónleikastaður og verði þannig allt í senn ; íþrótta - , viðskipta - og menningarmiðstöð . Þetta kemur fram í svari Ane Lone Bagger , ráðherra menningarmála , í tilefni af þingsályktunartillögu sem liggur fyrir grænlenska þinginu um málið , að því er Sermitsiaq greinir frá . Kostnaður við þjóðarleikvanginn er áætlaður á bilinu 5,5 til 9 milljarðar íslenskra króna . Íþrótta - og sýningarhöllinni er ætlað að verða einkennistákn Nuuk . Hún yrði staðsett á milli nýju hafnarinnar og nýja flugvallarins , skammt frá sundhöll og golfvelli . Teikning / Sermersooq , Bjarke Ingels . Íþróttaleikvangurinn yrði ekki bara fyrir keppnisfólk og landslið Grænlands heldur vill ráðherrann að hann nýtist börnum og ungmennum sem og öllum almenningi til daglegra íþróttaiðkana . Bæjaryfirvöld í Nuuk , sveitarfélaginu Sermersooq , hafa haft forystu um málið og tekið frá lóð miðsvæðis í höfuðstaðnum , skammt frá sundhöllinni , með útsýni yfir höfnina . Fengu þau danska arkitektinn Bjarke Ingels fyrir þremur árum til að teikna íþróttahöllina með það að markmiði að hún yrði einkennistákn Nuuk , rétt eins og óperuhúsið er fyrir borgina Sidney og Eiffel-turninn fyrir Paris . Hvítt hvolfþakið minnir á þak Laugardalshallar . Mynd / Sermersooq , Bjarke Ingels . Bjarke Ingels er orðinn eitt stærsta nafn heims á sviði húsahönnunar . Árið 2011 útnefndi Wall Street Journal hann sem frumkvöðul ársins í arkitektúr og árið 2016 komst hann á lista Time Magazine yfir 100 áhrifamestu einstaklinga heims . Grænland hefur ekki átt knattspyrnulandslið um langt skeið vegna aðstöðuleysis . Ráðherrann Ane Lone Bagger segir að þjóðarleikvangur opni ný tækifæri . Frá sundhöllinni í Nuuk . Hún var opnuð árið 2003 . Stöð 2 / Friðrik Þór Halldórsson . „ Aðild að Evrópska knattspyrnusambandinu , UEFA , myndi þýða að landslið Grænlendinga í knattspyrnu gætu tekið þátt í Evrópukeppninni , og með aðild að Alþjóðaknattspyrnusambandinu , FIFA , gætum við í framtíðinni glaðst yfir landsliðum okkar á HM , “ segir ráðherrann í svari sínu . Nuuk státar nú þegar af veglegri sundhöll og góðu skíðasvæði , eins og fram kom í þætti Stöðvar 2 árið 2017 um mannlífið þar , sem sjá má hér : Grænlendingar fá sína fyrstu stórskipahöfn í sumar en hún er talin marka þáttaskil fyrir atvinnulíf landsins . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .